CELEX: 32013R0072
Language: el
Date: 2013-01-25 00:00:00
Title: Εκτελεστικός κανονισμός (ΕΕ) αριθ. 72/2013 της Επιτροπής, της 25ης Ιανουαρίου 2013 , για τροποποίηση των κανονισμών (ΕΚ) αριθ. 180/2008 και (ΕΚ) αριθ. 737/2008 της Επιτροπής όσον αφορά την περίοδο προσδιορισμού ορισμένων εργαστηρίων, όπως τα εργαστήρια αναφοράς ΕΕ  Κείμενο που παρουσιάζει ενδιαφέρον για τον ΕΟΧ

26.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 26/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 72/2013 ΤΗΣ ΕΠΙΤΡΟΠΉΣ
   της 25ης Ιανουαρίου 2013
   για τροποποίηση των κανονισμών (ΕΚ) αριθ. 180/2008 και (ΕΚ) αριθ. 737/2008 της Επιτροπής όσον αφορά την περίοδο προσδιορισμού ορισμένων εργαστηρίων, όπως τα εργαστήρια αναφοράς ΕΕ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 55 παράγραφος 1,
   Έχοντας υπόψη την οδηγία 2009/156/ΕΟΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 19 στοιχείο δ),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 180/2008 της Επιτροπής, της 28ης Φεβρουαρίου 2008, σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3), η Επιτροπή όρισε την ANSES με τα εργαστήριά της για την υγεία των ζώων και τις νόσους των ιπποειδών, Γαλλία, ως το εργαστήριο αναφοράς ΕΕ για τις νόσους των ιπποειδών πλην της πανώλους των ιπποειδών, για περίοδο πέντε ετών από την 1η Ιουλίου 2008, και καθόρισε τις λειτουργίες του, τα καθήκοντά του και τις διαδικασίες συνεργασίας με τα εργαστήρια που είναι υπεύθυνα για τη διάγνωση των λοιμωδών νόσων των ιπποειδών στα κράτη μέλη.
            
         
               (2)
            
            
               Ο κανονισμός (ΕΚ) αριθ. 737/2008 της Επιτροπής, της 28ης Ιουλίου 2008, για τον ορισμό των κοινοτικών εργαστηρίων αναφοράς όσον αφορά τις νόσους καρκινοειδών, τη λύσσα και τη φυματίωση των βοοειδών, για τον καθορισμό επιπλέον αρμοδιοτήτων και καθηκόντων των κοινοτικών εργαστηρίων αναφοράς όσον αφορά τη λύσσα και τη φυματίωση των βοοειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (4), η Επιτροπή όρισε το Centre for Environment, Fisheries & Aquaculture Science (Cefas), Weymouth Laboratory, (CEFAS), Weymouth Laboratory, Ηνωμένο Βασίλειο, ως το εργαστήριο αναφοράς ΕΕ για τις νόσους των καρκινοειδών για περίοδο πέντε ετών, από την 1η Ιουλίου 2008.
            
         
               (3)
            
            
               Για να διασφαλισθεί η υψηλή ποιότητα και η ομοιομορφία των αναλυτικών και διαγνωστικών αποτελεσμάτων στην Ένωση, είναι σημαντικό τα καθορισμένα εργαστήρια αναφοράς ΕΕ για τις νόσους των ιπποειδών πλην της πανώλους των ιπποειδών και για τις νόσους των καρκινοειδών συνεχίσουν να φέρουν σε πέρας τις δραστηριότητές τους για πέντε επιπλέον έτη.
            
         
               (4)
            
            
               Η περίοδος για την οποία τα εργαστήρια αυτά ορίστηκαν ως εργαστήρια αναφοράς ΕΕ πρέπει, επομένως, να παραταθεί.
            
         
               (5)
            
            
               Επιπλέον, μετά την έναρξη της ισχύος της συνθήκης της Λισαβόνας, τα εργαστήρια που απαριθμούνται στο παράρτημα VII του κανονισμού (ΕΚ) αριθ. 737/2008, καλούμενα προηγουμένως «κοινοτικά εργαστήρια αναφοράς» θα αναφέρονται πλέον ως «εργαστήρια αναφοράς Ευρωπαϊκής Ένωσης (ΕΕ)».
            
         
               (6)
            
            
               Κατά συνέπεια, οι κανονισμοί (ΕΚ) αριθ. 180/2008 και (ΕΚ) αριθ. 737/2008 θα πρέπει να τροποποιηθούν αναλόγως,
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 παράγραφος 1 του κανονισμού (ΕΚ) αριθ. 180/2008, η ημερομηνία της «30ής Ιουνίου 2013» αντικαθίσταται από αυτή της «30ής Ιουνίου 2018».
   Άρθρο 2
   Το άρθρο 1 του κανονισμού (ΕΚ) αριθ. 737/2008 αντικαθίσταται από το ακόλουθο κείμενο:
   
      «Άρθρο 1
      Το Centre for Environment, Fisheries & Aquaculture Science (Cefas), Weymouth Laboratory, Ηνωμένο Βασίλειο, ορίζεται ως το εργαστήριο αναφοράς ΕΕ για τις νόσους των καρκινοειδών από την 1η Ιουλίου 2008 έως τις 30 Ιουνίου 2018.»
   
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιανουαρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 328 της 24.11.2006, σ. 14.
   
      (2)  ΕΕ L 192 της 23.7.2010, σ. 1.
   
      (3)  ΕΕ L 56 της 29.2.2008, σ. 4.
   
      (4)  ΕΕ L 201 της 30.7.2008, σ. 29.